ALI Autolinee Liguri Provincia di Genova

ALI Autolinee Liguri Provincia di Genova a l'é stæta 'na socjêtæ pe açioìn ch'a l'à gestîo, tra o 2002 e o 2006, o traspòrto pùblico sub-urbàn e ecstra-urbàn da pàrte de ponénte de l'ecs provìnsa de Zêna, o coscì dîto baçî "G". L'ALI, ch'a l'êa a capitâle do tùtto pùblico, a gestîva ascì o servìçio urbàn pò-u comùn de Récco, o servìçio scolastìco inte quéllo da Céive de Söi, e coriêre sostitotîve da ferovîa Zêna-Cazélla e di servìççi privæ pe de âtre inpréize.

Pe de ciù, a noêzâva di sò òutobi con sciafeur a schêue, inpréize ò inte l'òcaxón de congrésci e fæti sportîvi, ségge in Itàlia che a l'èstero.

 Stöia 
A socjêtæ a l'é stæta fondâ a-i 2 de zùgno do 2000 co-o nómme de AMT Extra S.p.A., co-a sò propiêtæ ch'a l'êa spartîa tra l'AMT S.p.A., ch'a l'êa za o concescionâio do traspòrto pùblico locâle drénto a-o comùn de Zêna, e a Tigullio Pubblici Trasporti, ch'a l'à gestîo, scìnn-a-o 2005, o traspòrto pùblico into baçî "T" de l'ecs provìnsa de Zêna. A fondaçión de l'ALI e l'é stæta vosciûa dòppo a trasformaçión de l'AMT, inte l'ànno 1999, inte 'na socjêtæ de dirìtto privòu, amiàndo de dìvidde o servìçio urbàn da quéllo provinsâle.

A l'inprinçìpio a-a nêuva socjêtæ, ch'a l'à comensòu a òperâ inte l'agósto do 2002, gh'é stæto afidòu o traspòrto pùblico urbàn e ecstra-urbàn inte l'ària de ponénte da provìnsa de Zêna, dîta o baçî "G", o servìçio urbàn into comùn de Récco, o servìçio a-e schêue inte quéllo da Céive de Söi e-e coriêre sostitotîve da ferovîa Zêna-Cazélla, ciù di servìççi privæ pe de âtre inpréize e o noêzo de òutobi con sciafeur.

A-o 1° d'agósto do 2002, intànto chi-â Tigullio Pubblici Trasporti a gh'àiva 'na quöta de l'80% de l'ALI, co-o rèsto ch'o l'êa inte moén de l'AMT de Zêna, a socjêtæ a l'à cangiòu de nómme inte ALI Autolinee Liguri Provincia di Genova S.p.A.

Into méntre, dòppo ch'a l'àiva acatòu l'ùrtimo 20% do capitâle de l'ALI into lùggio do 2005, a Tigullio Pubblici Trasporti a l'à decîzo pi-â fuxón pe incorporaçión de Autolinee Liguri. Coscì, a-i 21 de dexénbre de quéllo ànno, l'é nasciûo da-e dôe socjêtæ a nêuva inpréiza ATP - Azienda Trasporti Provinciali S.p.A., ch'a gestîva ségge i servìççi de traspòrto pùblico locâle into baçî "G", prìmma de conpeténsa de l'ALI, che quélli into baçî "T", ch'êan da TPT, ciù tùtte e âtre ativitæ da-o noêzo a-i servìççi a-e schêue e a-a gestión di parchézzi.

Intànto che, a l'inprìnçipio do 2006, l'ATP a l'à comensòu a operâ, l'ALI a l'à in sciâ fìn terminòu e ativitæ a-i 21 de dexénbre do 2005.

 Nòtte 

 Ligàmmi de fêua 



Categorîa:Traspòrti da Ligùria
Categorîa:Inpréize da Ligùria